**RELACION**

**PËR PROJEKT VENDIMIN E KËSHILLIT TË MINISTRAVE**

**PËR MIRATIMIN E STRATEGJISË NDËRSEKTORIALE TË MBROJTJES SË VIKTIMAVE TË KRIMIT 2024–2030 TË PLANIT TË VEPRIMIT DHE TË PASAPORTËS SË TREGUESVE”**

**I.QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti për miratimin e Strategjisë Ndërsektoriale për Mbrojtjen e Viktimave të Krimit dhe të Planit të Veprimit 2024–2030, si dhe pasaporta e treguesve, propozohet nga Ministri i Drejtësisë, si një dokument politik i qeverisë shqiptare dhe si një nga prioritet kyçe të Ministrisë së Drejtësisë në kuadër të procesit të integrimit të Shqipërisë në Bashkimin Evropian. Në muajin nëntor 2022, gjatë takimeve dypalëshe BE-Shqipëri, një nga nënpikat e prezantuara për Ministrinë e Drejtësisë është çështja lidhur me nivelin e përafrimit të legjislacionit të brendshëm me *acquis* dhe standardet e Bashkimit Evropian. Ky dokument strategjik, në mënyrë ndërsektoriale i kushton vëmendje të veçantë mbrojtjes dhe garantimit të të drejtave të viktimave të krimit në një sistem drejtësie penal të aksesueshëm, transparent dhe efiçent që mbron të drejtat e njeriut sipas standardeve evropiane.

Në hartimin e këtij dokumenti strategjik, janë mbajtur në konsideratë korniza strategjike e BE-së si Strategjia e BE-së për të Drejtat e Viktimave 2020-2025, parimet si dhe të drejtat bazë lidhur me të cilat udhëhiqet kjo strategji, si e drejta për informacion, e drejta për mbështetje dhe mbrojtje, në përputhje me nevojat individuale të viktimave dhe një sërë të drejtash procedural. Kjo strategji është mbështetur në konventat e Këshillit të Evropës, jurisprudencën e GjEDNj dhe *acquis* *communautaire* e Bashkimit Evropian për mbrojtjen e viktimave të krimit.

*Acquis communautaire* e Bashkimit Evropian në fushën për mbrojtjen e viktimave të krimit është e përbërë nga legjislacioni dytësor por jo vetëm si:

1. Direktiva 2012/29/BE e Parlamentit Evropian dhe e Këshillit e datës 25 tetor 2012 për vendosjen e standardeve minimale për të drejtat, mbështetjen dhe mbrojtjen e viktimave të krimit dhe që zëvendëson Vendimin Kuadër të Këshillit 2001/220/JHA;
2. Direktiva e Këshillit 2004/80/KE e 29 prillit 2004 lidhur me kompensimin e viktimave të krimit;
3. Direktiva 2011/99/BE e Parlamentit Evropian dhe e Këshillit e datës 13 dhjetor 2011 mbi Urdhrin Evropian të Mbrojtjes në çështjet penale;
4. Rregullorja 2013/606/BE e Parlamentit Evropian dhe e Këshillit e datës 12 qershor 2013 për njohjen reciproke të masave mbrojtëse në çështjet civile;
5. Strategjia e Komisionit Evropian për të drejtat e viktimave për periudhën 2020-2025.

Ministria e Drejtësisë, në rolin e ministrisë përgjegjëse dhe lider për sistemin e drejtësisë dhe hartimin e politikave kombëtare për sistemin e drejtësisë si dhe udhëheqëse për Kapitullin 23 “Gjyqësori dhe të drejtat themelore të njeriut”, me mbështetjen dhe asistencën teknike të JUSTAL, hartoi Raport Analizën për situatën aktuale të viktimave të krimit, ku paraqiten gjetjet dhe rekomandimet e të cilit udhëhoqën procesin e hartimit të objektivave strategjikë, masave dhe aktiviteteve të Planit të Veprimit të Strategjisë Ndërsektoriale për Mbrojtjen e Viktimave të Krimit 2024-2030. Në strategji janë reflektuar rekomandimet e sugjeruara nga projekti JUSTAL, bazuar në ekspertizën e avancuar që disponojnë për çështjet e mbrojtjes të të drejtave të viktimave të krimit, të organizatave që punojnë në partneritet me qeverinë shqiptare, të insititucioneve publike që kanë në fokus mbështetjen e programeve për viktimat e veprave penale dhe të institucioneve të pavarura veprimtaria e të cilave është e rregulluar në Kushtetutë dhe me ligj. Gjithashtu, në SNMVK 2024- 2030 janë reflektuar rekomandimet e Progres Raportit të Komisionit Evropian për Shqipërinë, për vitin 2022 rekomandimet e mekanizmave monitoruese të konventave të Organizatës së Kombeve të Bashkuara (OKB) dhe Këshillit të Evropës (KE) ku shteti shqiptar është palë, veçanërisht të GREVIO-s, GRETA-s, CPT, direktivat e BE-së për mbrojtjen e viktimave si dhe rekomandimet e partnerëve vendas dhe ndërkombëtarë që punojnë me dhe për viktimat.

SNMVK 2024- 2030 synon fuqizimin viktimave të veprave penale, duke garantuar mbështetje, mbrojtje dhe një mjedis të sigurtë, në mënyrë të tillë që viktimat të raportojnë krimin. Kjo strategji ndërsektoriale synon të përmirësojë aksesin në drejtësi, të krijojë një skemë kompensimi, të lehtësojë aksesin në kompensim të viktimave, duke garantuar një kompensim të drejtë dhe të përshtatshëm ndaj tyre. Si rrjedhojë, kjo strategji synon të përmirësojë bashkëpunimin dhe koordinimin ndërinstitucional me të gjithë aktorët që janë pjesë e sistemit të drejtësisë me qëllim përmirësimin e mekanizmave të mbrojtjes dhe rehabilitues të viktimave të krimit. Kjo strategji përmban objektiva specifikë të zbërthyer në masa konkrete për përafrimin e legjislacionit të brendshëm të viktimave të veprave penale me *acquis*  e BE. Prandaj, nisma nënligjore për hartimin e SNMVK 2024-2030, është e iniciuar nga Ministria e Drejtësisë, pasi është institucion lider për Kapitullin 23 “Gjyqësori dhe të drejtat themelore” dhe nënkapitullit mbrojtjes së të drejtave themelore.

Në këtë strategji janë trajtuar aspekte të perspektivës gjinore, e cila të orienton drejt një qasje gjinore në fushën e mbrojtjes së viktimave të veprave penale dhe promovon barazinë gjinore midis grave dhe burrave, në luftën kundër diskriminimit, dhe adresimin e çështjes së përfaqësimit të grave dhe burrave në çështjet që lidhen dretpërsëdrejti me mbrojtjen e viktimave të krimit.

SNMVK 2024- 2030 dhe Plani i Veprimit, është hartuar në përputhje me Kushtetutën e R.Sh, e ndryshuar, Konventave Ndërkombëtare për të drejtat e njeriut, legjislacionin në fuqi për mbrojtjen e të drejtave të viktimave të veprave penale për sistemin e drejtësisë penale, si dhe në përputhje me kornizën strategjike të Këshillit të Evropës. Brenda këtij konteksti, Shqipëria ka zhvilluar një kuadër ligjor dhe nënligjor të përparuar që adreson çështjet e mbrotjes së të drejtave të viktimave të veprave penale, duke u bazuar në standardet dhe praktikat më të mira ndërkombëtare. Legjslacioni në fuqi për mbrojtjen e viktimave të veprave penale, bazohet në parimin e ligjshmërisë, drejtësisë penale efektive që garanton të drejtat e viktimave në të gjitha fazat e procedimit penal duke përfshirë nevojat e veçanta të tyre”.

SNMVK 2024 – 2030 udhëhiqet nga parime të tilla si, parimi i konfidencialitetit, parimi i proporcionalitetit, parimi i mbrojtjes nga diskriminimi, parimi i së drejtës për informim, parimi i mbrojtjes së të drejtave të viktimave, parimi i mbështetjes së të drejtave të viktimave, parimi i aksesit në kompensim, duke marrë në konsideratë, viktimat e veprave në tërësi dhe viktimat me nevoja specifike mbrojtjeje si viktimat e dhunës me bazë gjinore, fëmijët viktima të veprave penale, viktimat me aftësi të kufizuara, viktimat në moshë të thyer, viktimat e krimeve të urrejtjes, racizmit dhe ksenofobisë (komunitetet fetare, Komuniteti LGBTI+) , viktimat e terrorizmit ose viktimat e trafikimit të qenieve njerëzore, emigrantët e parregullt që bëhen viktima të krimit, të miturit e pashoqëruar që bëhen viktima të krimit, viktimat e krimit të kryer në paraburgim.

**Ky plan kombëtar veprimi, SNMVK 2024 – 2030 lidhet në mënyrë të drejtëpërdrejtë** me Programin Qeverisës 2021 – 2025, kryesisht me prioritetin “Shqipëria e së drejtës”, si dhe me *Strategjinë Kombëtare për Zhvillim dhe Integrim Evropian 2022-2030 (SKZHIE 2022-2030),* dhe një sërë strategjish të tjera që adresojnë të drejtat e viktimave të krimit: *Strategjia Ndërsektoriale e Drejtësisë 2021-2025,* Strategjia Ndërsektoriale e Drejtësisë për të Mitur 2022-2026, Strategjia Kombëtare për Luftën kundër Terrorizmit dhe Planit të Veprimit 2021-2025, Strategjia kundër Krimit të Organizuar dhe Krimeve të Rënda 2021–2025, dhe Plani i Veprimit 2023–2025*,* Strategjia Ndërsektoriale për Parandalimin e Ekstremizmit të Dhunshëm dhe Luftën kundër Terrorizmit 2023–2025 dhe të planeve të veprimit 2023–2025*,* Strategjia Kombëtare për Sigurinë Kibernetike dhe Plani i Veprimit 2020-2025, Strategjia Kombëtare për Barazi Gjinore 2021-2030, Agjenda Kombëtare për të Drejtat e Fëmijëve 2021-2026*,*  Plani Kombëtar i Veprimit për Barazi, Përfshirje dhe Pjesëmarrjen e Romëve dhe Egjiptianëve 2021-2025,Planin e Veprimit për Personat me Aftësi të Kufizuara 2021 -2025*,* Planin Kombëtar për Personat LGBTI+ 2021-2027, Strategjia Kombëtare e Rinisë 2022 – 2029, Strategjia Kombëtare e Arsimit 2021-2026.

**SNMVK 2024 – 2030 ka një kohëzgjatje shtatëvjeçare**, brenda së cilës synohet të arrihet përafrimi i legjislacionit shqiptar me direktivat dhe standartet e Bashkimit Evropian, mbështetje dhe mbrojtje të të drejtave të viktimave të veprave penale në sistemin e drejtësisë, krijimin e një mjedisi të sigurtë që mundëson raportimin e krimit nga ana e viktimave të veprave penale, krijimin e një fondi të përgjithshëm kompensimi dhe përmirësimin e procedurave lehtësuese lidhur me aksesin në kompensim të viktimave të veprave penale, duke garantuar një kompensim të drejtë dhe të përshtatshëm, sipas objektivave të synuara.Gjithashtu, synon të forcojë kapacitetet e profesionistëve të sistemit të drjtësisë dhe të përmirësojë bashkëpunimin dhe koordinimin më të mirë të aksesit në drejtësi të viktimave të veprave penale dhe të shërbimeve në nivel kombëtar, rajonal dhe ndërkombëtar. Për herë të harë synohet përafrimi legjislacionit vendas me direktivën 2011/99 EU “Njohja e Urdhrit Europian të Mbrojtjes”.

**Në tërësinë e tij SNMVK 2024 – 2030 përbëhet nga katër qëllime strategjike kryesore**, ku zenë vend edhe objektiva specifikë që reflektojnë nevojën për zgjerimin e dimensioneve të reja drejt të cilave duhet të fokusohet vëmendja në qasjen e çdo viktime në një drejtësi penale efektive profesionale që garanton dhe mbron të drejtat e viktimave të veprave penale, në procesin penal, pa asnjë lloj diskriminimi në vendimmarrje që ndikojnë drejtëpërdrejtë te viktimat e veprave penale. Një vëmendje e shtuar në këtë strategji është hartimi i një programi për kompensimin e viktimave të krimit të trafikimit dhe dhunës seksuale nga autori i veprës penale ose shteti, krijimin e fondit të përgjithshëm të kompesimit, ekzekutimin e vendimeve të formës së prerë për kompensimin viktimave, monitorimin procesit të kompensimit të viktimave në praktikë.

**Vizioni i “SNMVK 2024 – 2030”:** “Një sistem drejtësise penal efektiv që garanton pa diskriminim të drejtat e viktimave në të gjitha fazat e procesit penal dhe që mban parasyh nevojat e veçanta të tyre”.

**Misioni i “SNMVK 2024 – 2030”:** “Të gjitha institucionet në nivel qendror dhe vendor në bashkëpunim me shoqërinë civile do të punojnë bashkërisht për të fuqizuar pozitën e viktimave në sistemin e drejtësisë penale, mundësuar zbatimin e të drejtave të viktimave të krimit, veçanërisht të viktimave me nevoja të veçanta duke mundësuar gëzimin e së drejtës për qajse në një sistem drejtësie efikas, profesional që mundëson informim, mbështetje, mbrojtje, kompesim të dëmeve të shkaktuar nga krimi si dhe bashkëpunim dhe koordinim më të mirë të shërbimeve për viktimat në nivel kombëtar, rajonal dhe ndërkombëtar”.

**SNMVK 2024 – 2030** synon të përafrojë kuadrin ligjor vendas me direktivat e Bashkimit Evropian dhe me aktet ndërkombëtare të tjera. Ndaj dhe kjo strategji adreson objektiva specifikë të zbërthyer në masa konkrete për fuqizimin e mekanizmave institucionalë që punojnë me dhe për viktimat në sistemin e drejtësisë penale dhe forcimin e kapaciteteve të profesionistëve që të ofrojnë mbështetje, mbrojtje efektive në procesin penal dhe akses të drejtë në një skemë kombëtare kompensimi për viktimën.

**SNMVK 2024 – 2030** synon fuqizimin e viktimave të veprave penale, organizimin e fushatave ndërgjegjësuese me qëllim rritjen e ndërgjegjësimit për të drejtat e viktimave krijimin e mjediseve të sigurta për të raportuar krimin, për të marrë pjesë në procedimet penale, kryesisht për grupet vulnerabël dhe komunitetet e margjinalizuara, të cilët kanë mundësi të kufizuara të aksesit në drejtësi.

**SNMVK 2024 – 2030** synon t’i mundësojë që çdo viktime t’i garantohet e drejta për informim, mbështetje, pjesëmarrje dhe mbrojtje në sistemin e drejtësisë penale, i cili në funksion te ushtrimit të këtyre të drejtave duhet të jetë efikas profesional, efektiv, si dhe të mundësohet njohja e viktimave me nevoja të veçanta.

 **SNMVK 2024 – 2030** synon që me qëllim garantimin e aksesit të viktimave të veprave në drejtësi të forcojë në kuadër të nivelt kombëtar, rajonal dhe ndërkombëtar, bashkëpunimin dhe koordinimin ndërinstitucionalë me institucione që punojnë me dhë për viktimat e veprave penale në tërësi dhe vitkimave me nevoja specifike mbrojtjeje.

Në mbështetje të vizionit dhe misionit, janë formuluar qëllimet kryesore strategjike me objektivat dhe masat përkatëse.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektakt është planifikuar në Programin e Përgjithshëm Analitik të Projektakteve të Ministrisë së Drejtësisë për vitin 2023.

Përgatitja e SNMVK 2024 – 2030 është planifikuar në Programin e Përgjithshëm Analitik të Projektakteve të Ministrisë së Drejtësisë për vitin 2023 dhe është në përmbushje me angazhimet e marra në Planin Kombëtar për Integrimin Evropian 2023-2025 (*PKIE*) i cililidhet me dy kapituj kryesorë, konkretisht me kriterin politik “Demokracia dhe Shteti i së Drejtës” “Të drejtat e njeriut” dhe me kapitullin 23: “Gjyqësori dhe të Drejtat Themelore*”* i cili është i përbërë me tre shtylla kryesore të cilat prekin: (1) Sistemin Gjyqësor (2) Lufta kundër Korrupsionit (3) Përmirësimi dhe Mbrojtja e të Drejtave dhe Lirive Themelore.

**III.ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

SNMVK është angazhimi i parë i Qeverisë Shqiptare me kohështrirje 2024 – 2030, i cili targeton viktimat e veprave penale në tërësi dhe viktimat me nevoja specifike mbrojtje, si viktimat e dhunës me bazë gjinore, fëmijët viktima të veprave penale, viktimat me aftësi të kufizuara, viktimat në moshë të thyer, viktimat e krimeve të urrejtjes, racizmit dhe ksenofobisë (komunitetet fetare, Komuniteti LGBTI+), viktimat e terrorizmit ose viktimat e trafikimit të qenieve njerëzore, emigrantët e parregullt që bëhen viktima të krimit, të miturit e pashoqëruar që bëhen viktima të krimit, viktimat e krimit të kryer në paraburgim.

SNMVK dhe Plani i Veprimit prezanton një përshkallëzim të masave dhe parashikon gjithashtu nisjen e aktiviteteve të reja për të adresuar nevojat për një drejtësi penale efektive profesionale që garanton dhe respekton të drejtat e viktimave të veprave penale pa diskriminim, që ka në fokus një kuadër ligjor e institucional të përafruar me direktivat e Bashkimit Evropian, fuqizimin e viktimave të veprave penale, akses të barabartë në drejtësi për çdo viktimë në çdo fazë të proçedimit penal, krijimin e mjediseve të sigurta për të raportuar krimin, për të marrë pjesë në procedurat penale, fuqizimin e profesionistëve që punojnë me dhe për viktimat, qasjen e drejtë në një skemë kombëtare të kompensimi, ofrimin e shërbimeve në të gjitha hallkat e sistemit të drejtësisë që prekin viktimat, forcimin e bashkëpunimit në nivel kombëtar, rajonal dhe ndërkombëtar. Plani prezanton një përshkallëzim të masave dhe parashikon gjithashtu nisjen e aktiviteteve të reja për nxitjen e promovimit, mbrojtjes së të drejtave të viktimave të veprave penale me fondet e parashikuara nga buxheti i shtetit por duke identifikuar edhe hendekun financiar për periudhën 2024-2030.

Progres Raporti i Komisionit Evropian për Shqipërinë (2022) parashikon se përsa i takon të drejtave procedurale, baza ligjore për ndihmën juridike falas është e plotë dhe po zbatohet. Ndihma juridike parësore dhe dytësore po ofrohet në nivel qendror dhe vendor. Numri i personave që kanë përfituar ndihmë juridike falas është rritur ndjeshëm që prej miratimit të ligjit në vitin 2017…Është bërë pak progres lidhur me standardet për intervistimin e fëmijëve në konflikt me ligjin. Për të drejtat e tjera procedurale është shënuar progres i kufizuar. Lidhur me të drejtën e informimit në proceset gjyqësore, refuzimi ose mosdhënia e aksesit në një dosje të çështjes duhet të jetë subjekt i shqyrtimit gjyqësor, me mjete ligjore efektive. Për sa i përket aksesit te një avokat, gjykata, prokuroria dhe policia duhet të sigurojnë lehtësirat e duhura për konsultime konfidenciale klient-avokat. Lidhur me prezumimin e pafajësisë, duhet të ketë një ndalim të qartë ligjor për referenca publike të fajësisë të bëra nga autoritetet publike.

SNMVK dhe Plani i Veprimit”, përputhet plotësisht me kornizën e re strategjike të Këshillit të Evropës të BE-së të Strategjisë për të Drejtat e Viktimave 2020 – 2025, kjo e fundit synon fuqizimin e viktimave të krimit dhe mbështetjen e të drejtave të viktimave të krimit dhe mbështetet në 5 (pesë) shtylla kryesore të cilat janë:

1. Komunikimi efektiv me viktimat dhe një mjedis i sigurt për viktimat për të raportuar krimin;
2. Përmirësim të mbështetjes dhe të mbrojtjes për viktimat e krimit është fusha prioritare e cila synon rritjen e vëmendjes ndaj viktimave me nevoja specifike për mbrojtje nga rreziqet e viktimizimit dytësor, viktimizimit të përsëritur, intimidimit dhe hakmarrjes;
3. Lehtësim të aksesit të viktimave në kompensim sipas Direktivës së Këshillit 2004/80/KE e 29 prillit 2004, është fusha prioritare e cila konsiston në kompensimin e viktimave të krimit, në shtetet anëtare që në legjislacionin kombëtar të sigurojnë ekzistencën e një skeme për kompensimin e viktimave të veprave penale brenda territorit të Republikës së Shqipërisë, që garanton kompensim të drejtë dhe të përshtatshëm ndaj viktimave;
4. Forcim të bashkëpunimit dhe koordinimit ndërmjet të gjithë aktorëve përkatës është një nga fushat prioritare e cila synon që shtetet anëtare të krijojnë strategjitë kombëtare të të drejtave të viktimave që të garantojnë qasje të koordinuar dhe horizontale ndaj të drejtave të viktimave.
5. Forcim të dimensionit ndërkombëtar të të drejtave të viktimave është fusha që në kuadrin e negociatave të anëtarësimit dhe të Procesit të Stabilizim-Asociimit, BE-ja do të vazhdojë të punojë ngushtë me vendet kandidate dhe kandidate potenciale për të forcuar të drejtat e viktimave, duke pasur në konsideratë programet për të siguruar se viktimat në vendet partnere të marrin mbështetjen dhe mbrojtjen e nevojshme.

Gjatë zbatimit në dy dekadat e fundit, të Reformës në Drejtësi, pozita e viktimës në procesin penal ka njohur përmirësime, në sajë të përmirësimeve të kuadrit ligjor dhe nënligjor, krijimit dhe konsolidimit të strukturave përgjegjëse që punojnë me viktimat dhe për ta, si dhe rritjes së fuqizimit të kapaciteteve të profesionistëve, përfshirë krijimin e aksesit në drejtësi për çdo viktimë. Megjithatë, rezulton se nuk ka një vlerësim të plotë dhe të përditësuar të nivelit të përafrimit të legjislacionit Shqiptar për të drejtat e viktimave me direktivat e BE-së, në këtë kuadër është e rekomandueshme parashikimi i masave konkrete për përafrimin e legjislacionit Shqiptar me direktivat e BE-së dhe me rekomandimet e mekanizmave monitorues të konventave ku shteti Shqiptar është palë.

Grupi i ekspertëve për masat kundër dhunës ndaj grave dhe dhunës në familje (GREVIO) ka adresuar rekomandime për përmirësime në Kodin Penal që lidhen me inkriminimin e veprave penale të reja, saktësimin dhe plotësime në dispozitat ekzistuese për dhunën seksuale, qartësimin e rrethanave lehtësuese dhe rënduese, zbatimit e një politike për dënime më të rënda për martesat e detyruara si dhe rritja e ndërgjegjësimit me format specifike të dhunës ndaj grave. Gjithashtu, GRETA, mekanizmi monitorues i Konventës së Këshillit të Evropës për parandalimin e shfrytëzimit të fëmijës ka adresuar disa rekomandime për përmirësime ligjore në Kodin Penal për kriminalizimin e trafikimit të brendshëm të fëmijëve (neni 128/b KP).

Studime, analiza dhe strategjitë që adresojnë mbrojtjen e kategorive të ndryshme të viktimave përmbajnë propozime për përmirësime të legjislacionit lidhur me mbrojtjen e viktimave ose nevojën e një ligji të ri për vktimat ose viktimat e mundshme të trafikimit. Ende nuk ka një ligj të përgjithshëm kundër dhunës, përfshirë dhunën me bazë gjinore. Rekomandime për përmirësime ligjore janë adresuar edhe aktualisht, një grup punë po punon për hartimin e projektkodit të ri penal.

Në këtë kuadër, SNMVK 2024-2030 synon zgjerimin, thellimin dhe parashikimin e masave të që kërkojnë mbështetje për qendrueshmëri afatgjatë, sipas qëllimeve strategjike të përcaktuara në të.

Përparësitë kryesore që janë përkthyer në tregues të impaktit dhe rezultateve në SNMVK 2024-2030 janë:

Deri në fund të vitit 2030, 100% i publikut Shqiptar është informuar dhe ndërgjegjësuar mbi të drejtat që ka çdo kategori viktime e krimit e përfshirë në këtë strategji;

Deri në fund të vitit 2030, çdo kategori viktime e krimit ka mundësi të raportojë krimin në institucionet përgjegjëse si dhe të marrë shërbimet mbështetëse dhe mbrojtëse të tyre;

Qeveria Shqiptare ka siguruar një kuadër ligjor që ofron mbështetje, mbrojtje efektive për viktimat e krimit të përafruar me standardet e parashikuara në direktivat e Bashkimit Evropian dhe aktet ndërkombëtare të tjera deri në fund të vitit 2030;

Skema kombëtare e kompensimit për viktimat e veprave penale të kryera në territorin e Republikës së Shqipërisë, është aprovuar dhe është funksionale deri në fund të vitit 2030;

Statistika të përmirësuara per mbrojtjen e viktimave të krimit deri në fund të vitit 2030 qe ndihmojnë profesionistët të ofrojnë mbështetje, mbrojtje efektive për viktimat e krimit;

Deri në fund të viti 2030, 100% e profesionistëve që punojnë me dhe për viktimat e krimit janë të trajnuar në lidhje me të drejtat e viktimave të krimit;

100% e viktimave të krimit deri në fund të vitit 2030 u është garantuar e drejta për informim, mbështetje në proceset penale;

100% e viktimave të krimit deri në fund të vitit 2030 u është garantuar e drejta për pjesëmarrje në procedimet penale;

Deri në fund të vitit 2030 100% e viktimave të krimit me nevoja të veçanta u është garantuar e drejta e mbrojtjes dhe njohja e tyre;

Struktura e koordinatorit kombëtar për mbrojtjen e viktimave të krimit, është ngritur dhe do jetë funksionale deri në fund të vitit 2030.

* 100% e viktimave janë të informuar në lidhje me të drejtat dhe procedurat për përdorimin e Urdhrit Evropian të Mbrojtjes në çështjet penale deri në fund të vitit 2030.

**IV.VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektakti propozohet në mbështetje të nenit 100 të Kushtetutës së Republikës së Shqipërisë, e ndryshuar”.

**V.VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

SNMVK 2024-2030 dhe Plani i saj i Veprimit adreson rekomandimet e Raport Progresit të Komisionit Evropian për Shqipërinë për vitin 2022 Kapitulli 23: Gjyqësori dhe të drejtat themelore/ Nënkapitulli: Të drejtat themelore.

SNMVK 2024-2030lidhet me dy kapituj kryesorë të PKIE 2023-2025, konkretisht me kriterin politik “Demokracia dhe Shteti i së Drejtës” “Të drejtat e njeriut” dhe me kapitullin 23: “Gjyqësori dhe të Drejtat Themelore*”* i cili është i përbërë me tre shtylla kryesore të cilat prekin: (1) Sistemin Gjyqësor (2) Lufta kundër Korrupsionit (3) Përmirësimi dhe Mbrojtja e të Drejtave dhe Lirive Themelore.

SNMVK 2024-2030 lidhet me Marrëveshjen e Stabilizim Asociimit, e miratuar me ligjin nr. 9590, datë 27.07.2006 “Për ratifikimin e Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane dhe shteteve të tyre anëtare”, përkatësisht me nenin 2 të MSA-së “*Respekti për parimet demokratike dhe të drejtat e njeriut*”, me nenin 70 përafrimi i legjislacionit të brendshëm me acquis dhe standardet e Bashkimit Evropian, me nenin 78 “*Fuqizimi i institucioneve dhe shtetit të së drejtës*” të MSA-së, “edhe me nenin 88 “*Bashkëpunimi statistikor*” të MSA-së.

SNMVK 2024-2030 lidhet me përmbushjen e Objektivave të Zhvillimit të Qëndrueshëm 2030 (OZHQ) dhe Agjendën 2030, konkretisht me Objektivin 5.”Arritja e barazisë gjinore dhe fuqizimi i gjithë grave dhe vajzave” me nënobjektivin 5.1 Dhënia fund të gjitha formave të diskriminimit ndaj grave dhe vajzave kudo dhe me nënobjektivin 5.2 Zhdukja e të gjitha formave të dhunës kundër të gjitha grave dhe vajzave në sferat publike dhe private, duke përfshirë trafikimin, shfrytëzimin dhe llojet e tjera të shfrytëzimit 5.3 Zhdukja e praktikave të dëmshme, të tilla si martesat e hershme të fëmijëve dhe ato me detyrim, dhe gjymtimi gjenital i femrave dhe 5.c Miratimi dhe forcimi i politikave të shëndosha dhe legjislacionit detyrues për promovimin e barazisë gjinore dhe fuqizimin e të gjitha grave dhe vajzave në të gjitha nivelet.

Ky dokument politik lidhet me Objektivin 16 të Zhvillimit të Qëndrueshëm (OZHQ) i cili promovon shoqëri paqësore dhe gjithëpërfshirëse për zhvillim të qëndrueshëm, ofrim të aksesit në drejtësi për të gjithë dhe krijimi i institucioneve të efektshme, llogaridhënëse dhe gjithëpërfshirëse në të gjitha nivelet me nënobjektivin 16.2: Dhënia fund abuzimit, shfrytëzimit, trafikimit dhe të gjitha formave të dhunës dhe torturimit të fëmijëve, me nënobjektivin 16.3: Promovimi i shtetit të së drejtës në nivelin kombëtar dhe ndërkombëtar dhe sigurimi i aksesit të barabartë në drejtësi për të gjithë.

Gjithashtu SNMVK 2024-2030 lidhet me nënobjektivin 16.6 Zhvillimi i institucioneve efektive, llogaridhënëse dhe transparente në të gjitha nivelet, me nënobjektivin 16.10: Sigurimi i aksesit të publikut në informacion dhe mbrojtja e lirive themelore, në përputhje me legjislacionin kombëtar dhe marrëveshjet ndërkombëtare si dhe me 16.a “Forcimi i institucioneve përkatëse kombëtare, duke përfshirë bashkëpunimin ndërkombëtar, për krijimin e kapaciteteve në të gjitha nivelet, veçanërisht në vendet në zhvillim, për të parandaluar dhunën dhe për të luftuar terrorizmin dhe krimin”, me nënobjektivin dhe me 16.b “Promovimi dhe zbatimi i politikave dhe ligjeve jo diskriminuese”.

Më tej, SNMVK 2024-2030 lidhet me objektivin 10. “Ulja e pabarazive brenda dhe ndërmjet shteteve” me nënobjektvin 10.2. “Deri në vitin 2030, fuqizimi dhe promovimi i përfshirjes sociale, ekonomike dhe politike të të gjithëve, pavarësisht moshës, gjinisë, aftësive të kufizuara, racës, përkatësisë etnike, origjinës, fesë, gjendjes ekonomike ose ndonjë gjendjeje tjetër” dhe me nënobjektivin 10.3 Sigurimi i mundësive të barabarta dhe zvogëlimi i pabarazive në rezultate, duke përfshirë shfuqizimin e ligjeve, politikave dhe praktikave diskriminuese dhe promovimin e legjislacionit, politikave dhe veprimeve përkatëse në këtë drejtim.

SNMVK 2024-2030 është përgatitur duke u bazuar edhe në Strategjinë e Këshillit të Europës për të Drejtat e Viktimave të Krimit 2020 – 2025.

**VI.PËRMBLEDHJE SHPJEGUESE E PËRMBAJTJES SË PROJEKTAKTIT**

Strategjia ka katër qëllime strategjike, të cilat janë:

***Qëllimi i Parë:***Fuqizimi i parandalimit dhe raportimit të krimit përmes informimit, ndërgjegjësimit dhe komunikimit efektiv me publikun dhe viktimave të krimit.

***Qëllimi i Dytë****:* Një kuadër ligjor i përafruar me standardet e parashikuara në direktivat e Bashkimit Evropian dhe aktet ndërkombëtare të tjera, institucione dhe profesionistë që ofrojnë mbështetje, mbrojtje efektive për viktimat e krimit dhe akses të drejtë të viktimës në një skemë kombëtare të kompensimit.

***Qëllimi i Tretë:***Garantimi i të drejtës për informim, mbështetje dhe mbrojtje të viktimave në proceset penale dhe njohja e viktimave me nevoja mbrojtjeje të veçantë.

***Qëllimi i Katërt****:* Forcimi i bashkëpunimit dhe koordinimit mes aktorëve që veprojnë në fushën e mbrojtjes së viktimave të krimit në nivel kombëtar, rajonal dhe ndërkombëtar.

Arritja e qëllimeve të mësipërme do të përmbushet mes disa objektivave specifikë që synojnë rezultate konkrete në fusha me rëndësi për aksesin në drejtësi për çdo viktimë dhe zvogëlimin e rasteve të cenimit të të drejtave të viktimave. Gjithashtu, përmbushja e këtyre qëllimeve kërkon përfshirjen dhe përpjekje të bashkërenduara nga ministritë, institucionet në nivel qendror e vendor, institucionet e pavaruara, të krijuara me kushtetutë ose me ligj, nga organet e vetëqeverisjes vendore, organizatat e shoqërisë civile dhe partnerët ndërkombëtarë, media.

**Qëllimi i politikës I** synon rritjen e ndërgjegjësimit për të drejtat e viktimave dhe krijimin e një mjedisi të sigurt për viktimat e krimit dhe në veçanti viktimat me nevoja specifike mbrojtjeje, kryesisht grupet vulnerabël dhe komunitetet e margjinalizuara, të cilët kanë mundësi të kufizuara të aksesit në drejtësi.

**Qëllimi i Politikës II** synon përafrimin e legjislacionit penal, procedural penal dhe ligjeve të tjera që adresojnë të drejtat e viktimave me *acquis* *communautaire* e Bashkimit Evropian dhe aktet e tjera ndërkombëtare. Gjithashtu, dokumenti strategjik ndërsektorial, sjell si risi, krijimin e një fondi të përgjithshëm kompensimit, i cili mundëson aksesin e viktimave në kompensim për veprat penale të cilat janë kryer brenda kompetencës tokësore të vendit, si dhe kompensimin e viktimave resident në një shtet tjetër. Aksesi në kompensim, përfshin lehtësimin e tij në kompensim dhe duhet të garantojë një kompensim të drejtë dhe të përshtatshëm ndaj viktimave me një fond të parashikuar në buxhetin e shtetit. Në çdo rast, viktimat duhet të jenë të informuara për skemat kombëtare të kompensimit edhe me mjete të tjera. Gjithashtu, ky dokument strategjik, synon përmirësimin e koordinimit dhe bashkëpunimit midis strukturave kombëtare dhe strukturave të tjera homologe të huaja përgjegjëse për kompensimin për të lehtësuar aksesin e viktimave në kompensim në rastet ndërkufitare.

Në funksion të këtij qëllimi politik, parashikohen politika efektive për sistemin e drejtësisë penale me qëlllim garantimin dhe mbrojtjen e viktimave të veprave penale dhe fuzimin e kapaciteteve të profesionistëve që punojnë me dhe për viktimat e veprave peanle për respektimin e të drejtave të tyre.

**Qëllimi i Politikës III** synon të garantojë të drejtën për informim dhe përmirësimin e mbështetjes, pjesëmarrjes së viktimave në procedimet penale dhe mbrojtjes së viktimave para, gjatë dhe pas një procesi penal. Gjithashtu, një nga objektivat kryesorë të kësaj strategjie është njohja e viktimave me nevoja specifike për mbrojtje nga rreziqet e viktimizimit dytësor, viktimizimit të përsëritur, intimidimit dhe hakmarrjes.

**Qëllimi i Politikës IV** synon synon forcimin e bashkëpunimit dhe koordinimit të aktorëve në në fushën e mbrojtjes së viktimave të krimit në nivel kombëtar, rajonal dhe ndërkombëtar. Ghithashtu, ky dokument strategjik ndërsektorial me një vëmendje të shtuar, sjell si risi, për herë të parë, masa strategjike, në funksion të përafrimit legjislacionit vendas me direktivën 2011/99 EU, përsa i takon Njohjes së Urdhrit Evropian të Mbrojtjes. Në nivel kombëtar, bashkëpunimi dhe koordimi ndërinstitucional përfshin policinë gjyqësore, prokuroritë dhe gjykatat e juridiksionit të përgjithshëm, SPAK, personelin e gjykatës, strukturat e autorizuara për kompensimin, personelin mjekësor, personelin arsimor, personelin e shërbimeve sociale, stukturat përkatëse që ofrojnë shërbimet e mbështetjes së viktimave dhe aktorëve të tjerë në nivel vendor. Në nivel ndërkombëtar, synon të forcojë mekanizma të bashkëpunimit ndërkombëtar duke siguruar akses të barabartë të viktimave në drejtësi.

Arritja e këtyre qëllimeve kërkon përpjekje të gjithanshme nga të gjitha ministritë, institucionet në nivel qëndror e vendor, institucionet e pavaruara, të krijuara me kushtetutë ose me ligj, nga organet e vetqeverisjes vendore, organizatat e shoqërisë civile dhe partnerët ndërkombëtarë, profesionistë të botës akademikë, media, komuniteti dhe vet fëmijët.

Masat dhe ndërhyrjet që propozohen kanë karakter ligjor, institucional por edhe karakter specifik që adresojnë mbrojtjen viktimave të veprave penale në tërësi dhe viktimave me nevoja specifike mbojtjeje në kuadër Strategjisë Ndërsektoriale për Mbrojtjen e Viktimave të Krimit 2024-2030.

Bashkëpunimi me organizatat e shoqërisë civile dhe grupet e interesit, kanë gjithashtu rëndësi themelore, pasi ato ndikojnë ndjeshëm për zhvillimin e standarteve rreth procesit të drejtësisë për viktimat e veprave penale. Gjithashtu ato duhet të luajnë një rol të rëndesishëm edhe në monitorimin e zbatimit të këtij Plani Veprimi.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohen për zbatimin e këtij projektakti sipas fushave të politikave të përfshira në SNMVK 2024-2030, ku përcaktohen qartë institucionet e pavarura, ministritë e linjës dhe institucionet në varësi të tyre që janë përgjegjëse për zbatimin e tij:

Konkretisht nga institucionet e pavarura janë Këshilli i Lartë Gjyqësor, Këshilli i Lartë i Prokurorisë, Prokuroria e Përgjithshme, Struktura e Posaçme Kundër Krimit të Organizuar dhe Korrupsionit, Shkolla e Magjistraturës, Avokati i Popullit, Autoriteti i Medias Audiovizive, Komisioneri për Mbrojtjen nga Diskriminimi, Komisioneri për të Drejtën e Informimit dhe Mbrojtjen e të Dhënave Personale.

Nga Kryeminstria është Agjencia Shtetërore e Programimit Strategjik dhe Koordinimit të Ndihmës dhe nga ministritë dhe institucionet e tyre janë Ministria e Shtetit për Rininë dhe Fëmjët, Ministria e Shëndetësisë dhe Mbrojtjes Sociale, Ministria e Brendshme, Ministria e Financave dhe Ekonomisë, Ministria e Arsimit dhe Sportit, Ministria për Evropën dhe Punët e Jashtme, Akademia e Sigurisë, Drejtoria e Përgjithshme e Policisë së Shtetit, Agjencia Shtetërore për të Drejtat dhe Mbrojtjen e Fëmijëve, Shërbimi Social Shtetëror dhe Agjencia e Administrimit të Pasurive të Sekuestruara dhe Konfiskuara.

Për institucionet e varësisë janë Drejtoria e Përgjithshme e Përmbarimit, Drejtoria e Përgjithshme e Burgjeve, Drejtoria e Përgjithshme e Shërbimit të Provës, Drejtoria e Ndihmës Juridike Falas, Instituti i Mjekësisë Ligjore.

Institucione të tjera të ngarkuara janë Agjencia Kombëtare e Shoqërisë së Informacionit, Instituti i Statistikave i Republikës së Shqipërisë (INSTAT), Agjencia për Mbështetjen e Vetëqeverisjen Vendore.

Persona të tjerë publik janë Dhoma e Avokatisë së Shqipërisë, Dhoma Kombëtare e Ndërmjetësve, Dhoma e Tregtisë dhe Industrisë Tiranë, Urdhri i Punonjësit Social dhe Urdhri i Psikologut, si dhe organizatat e shoqërisë civile.

Gjithashtu, janë njësitë e vetëqeverisjes vendore dhe Koordinatorët vendorë për referimin dhe menaxhimin e rasteve të dhunës në marrëdhëniet familjare, si dhe organizatat e shoqërisë civile.

Ministria e Drejtësisë, sipas ligjit nr.8678, datë 14.5.2001 “Për organizimin dhe funksionimin e Ministrisë së Drejtësisë” i ndryshuar ka në kompetencë hartimin ndjekjen e politikave që lidhen me sistemin e drejtësisë e të përgjigjet për realizimin e politikës së përgjithshme shtetërore në fushën e drejtësisë. Në këtë kontekst, struktura përgjegjëse për hartimin dhe ndjekjen e politikave për sistemin e drejtësisë, është Drejtoria e Politikave dhe Strategjive në Fushën e Drejtësisë në Ministrinë e Drejtësisë.

Në përputhje me urdhrin nr. 90 datë 1.8.2023 të Kryeministrit “Për marrjen e masave për zbatimin e qasjes së gjerë sektoriale/ndërsektoriale, si dhe ngritjen dhe riorganizimin e mekanizmit sektorial/ndërsektorial të integruar”, mekanizmi i menaxhimit sektorial/ndërsektorial të integruar vepron me anë të:

1. Grupeve të Menaxhimit të Integruar të Politikave (në vijim GMIP) për bashkëveprimin në nivel drejtues për qasjen e integruar sektoriale/ndërsektoriale në fushat prioritare; ku drejtues i GMIP-së për “Demokracinë, sundimin e ligjit dhe qeverisjen e mirë” është Ministri i Shtetit për Standartet e Shërbimeve.
2. Ekipeve Tematike, që drejtohen nga Zëvendësministri i cili mbulon fushën përkatëse të përgjegjësisë në kuadër të bashkëveprimit në nivel sektorial dhe me partnerët për zhvillim për reformat dhe bashkërendimin ndërinstitucional brenda sektorëve specifikë të fushës prioritare përkatëse.

Në mbledhjet e GMIP dhe të ekipit tematik në fushën e mbrojtjes së viktimave të krimit, në varësi të tematikës së diskutimit, ftohen të marrin pjesë përfaqësues nga partnerët e zhvillimit, institucionet dhe organizatat ndërkombëtare të pranishme në Shqipëri. Në këto mbledhje mund të ftohen të marrin pjesë edhe përfaqësues nga institucionet e pavarura, akademia, shoqëria civile dhe organizatat e biznesit në vend.

GMIP siguron udhëheqjen për ndjekjen e zbatimit të bashkërenduar të politikave prioritare dhe reformave, përmes raportimit dhe monitorimit për masat e lidhura me synimet dhe objektivat prioritarë (prioritetet) lidhur me Strategjinë për Mbrojtjen e Viktimave të Krimit, reformat dhe sektorët e rëndësisë së veçantë, si dhe detyrimet që burojnë nga angazhimet në kuadër të integrimit evropian, përmes qasjes së jetësimit të prioriteteve dhe masave organizative e strukturave të ngarkuara për këtë qëllim, raporteve periodike të progresit, raporteve të monitorimit.

GMIP dhe ekipi tematik do të sigurojnë shqyrtimin, diskutimin, konsultimin dhe miratimin paraprak të “SNMVK 2024-20230”.

Mekanizmi i menaxhimit sektorial/ndërsektorial të integruar për zbatimin e qasjes së gjerë sektoriale/ndërsektoriale të përdorë instrumentet e menaxhimit të politikave dhe financave publike, si dhe të bashkërendimit të ndihmës së huaj. Aktiviteti i GMIP-së do të jetë pjesë përbërëse e sistemit IPSIS.

Institucionet e pavarura të sistemit të drejtësisë dhe institucionet shtetërore në nivel qendror si dhe institucionet e varësisë së Ministrisë Drejtësisë, bashkëpunojnë me Ministrinë e Drejtësisë që mbulon çështjet për mbrojtjen e të drejtave të viktimave të krimit, lidhur me realizimin objektivave specifikë, masave dhe aktiviteteve strategjikë në kuadër të Strategjisë Ndërsektoriale për Mbrojtjen e Viktimave të Krimit, dhe Planit të Veprimit 2024-2030.

**VIII.** **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Projektakti është hartuar nga Ministria e Drejtësisë. Draft SNMVK 2024-2030 është hartuar dhe koordinuar nga Ministria e Drejtësisë me kontributin e Grupit Ndërinstitucional të Punës të ngritur me urdhrin nr.50, datë 5.4.2023 të Kryeministrit “Për ngritjen e Grupit Ndërinstitucional të Punës “Për hartimin e Strategjisë Ndërsektoriale për Mbrojtjen e Viktimave të Krimit 2024-2030 dhe të Planit të Veprimit dhe të pasaportës së treguesve” dhe me mbështetjen dhe ekspertizën e JUSTAL përmes një grupi ekspertësh të cilët lehtësuan punën e GNP në përgatitjen e këtij dokumenti strategjik, që nga momenti i hartimit deri tek kostimi dhe përgatitja e pasaportës së treguesve. Kontribute kanë dhënë gjatë procesit të konsultimit dhe aktorë të tjerë në nivel qendror dhe nivel të vetëqeverisjes vendore, organizatat e shoqërisë civile dhe ato ndërkombëtare që punojnë me çështje të të drejtave të viktimave të veprave penale si dhe institucionet e pavaruara, si Këshilli i Lartë Gjyqësor, Këshilli i Lartë të Prokurorisë, Prokuroria e Përgjithshme, Shkolla e Magjistraturës, Dhoma Kombëtare e Ndërmjetësve, Dhoma e Avokatisë së Shqipërisë, Urdhri i Psikologut, Avokati i Popullit, Komisioneri kundër Diskriminimit, Komisioneri për të Drejtën e Informimit dhe Mbrojtjen e të Dhënave Personale.

Janë zhvilluar gjithsej 8 takime në kuadër të procesit të hartimit të Strategjisë Ndërsektoriale për Mbrojtjen e Viktimave të Krimit 2024-2030.

|  |  |  |
| --- | --- | --- |
| Nr. | Data  | Takimet e zhvilluara |
| 1. | 20.02.2023 | Takim i organizuar në kuadër të Ditës Evropiane për Viktimat e Krimit. Ministri i Drejtësisë, z. Ulsi Manja, në këtë takim lançoi fillimin e procesit të hartimit të Strategjisë Ndërsektoriale për Mbrojtjen e Viktimave të Krimit 2024-2030 në kuadër të procesit të integrimit të Shqipërisë në BE. |
| 2. | 30.03.2023 | Takim i parë konsultativ me Organizatën e Shoqërisë Civile EMA dhe përfaqësuesist e MD me temë “Nevoja për miratimin e një Strategjie Kombëtare për Mbrojtjen/Të Drejtat e Viktimave të Krimit”. |
| 3. | 12.05.2023 | Takimi i parë i Grupit Ndërinstitucional të Punës, i organizuar pranë Ministrisë së Drejtësisë, në përputhje me Urdhrin nr.50, datë 05.04.2023, të Kryeministrit “Pёr ngritjen e Grupit Ndёrinstitucional tё Punёs pёr hartimin e Strategjisë Ndërsektoriale për Mbrojtjen e Viktimave të Krimit 2024-2030, të Planit të Veprimit dhe të Pasaportës së Treguesve”. Në takim morën pjesë përfaqësues të institucioneve të administratës publike, institucioneve të pavaruara, Organizatat e Shoqërisë Civile, si dhe ekspertë ndërkombëtarë, të cilët do të asistojnë Ministrinë e Drejtësisë në këtë proces të rëndësishëm. |
| 4. | 30.05.2023 | Takimi i dytë i Grupit Ndërinstitucional të Punës, i organizuar pranë Ministrisë së Drejtësisë, me përfaqësues të Grupit Ndërinstitucional të Punës me përfaqësues të Organizatave të Shoqërisë Civile, me fokus mbrojtjen e të drejtave të viktimave të krimit, si dhe me ekspertë që kanë asistruar Sekretariatin Teknik të Ministrisë së Drejtësisë, për hartimin e paketës strategjike të Strategjisë Ndërsektoriale për Mbrojtjen e Viktimave të Krimit 2024-2030. Në këtë takim u prezantuan dhe u diskutuan gjetjet e Raport-Analizës së situatës mbi viktimat e krimit në Shqipëri, metodologjisë ku bazohet hartimi i Strategjisë dhe u propozuan nga anëtarët e GNP-së masa që synojnë forcimin dhe mbrojtjen e viktimave. |
| 5. | 12.06.2023  | Takimi i tretë i Grupit Ndërinstitucional të Punës, i organizuar pranë Ministrisë së Drejtësisë, me përfaqësues të Grupit Ndërinstitucional të Punës, me përfaqësues të Organizatave të Shoqërisë Civile, me ekspertë që kanë asistuar Sekretariatin Teknik të Ministrisë së Drejtësisë, për hartimin e paketës strategjike të Strategjisë Ndërsektoriale për Mbrojtjen e Viktimave të Krimit 2024-2030. Në këtë takim u prezantuan dhe u diskutuan gjetjet e Raport-Analizës së situatës mbi viktimat e krimit në Shqipëri, metodologjisë ku bazohet hartimi i Strategjisë dhe u propozuan nga anëtarët e GNP-së masa që synojnë forcimin dhe mbrojtjen e viktimave. |
| 6. | 19.06.2023  | Takim i dytë konsultativ i organizuar pranë Tirana International Hotel, me mbështetjen e projektit JUSTAL, ku morën pjesë përfaqësues të Sekretariatit Teknik të Ministrisë së Drejtësisë dhe ekspertë të cilët kanë asistuar Ministrinë e Drejtësisë për hartimin e strategjisë si dhe përfaqësues të NJMF dhe KVDHF të Bashkisë Tiranë, për të dhënë kontributin e tyre mbi këtë strategji. Takimi u zhvillua në kuadër të hartimit të SNMVK 2024-2030, në formën e një *ëorkshop*-i, ku u konsultuan, u vlerësuan dhe u parashikuan masa dhe aktivitete të propozuara nga institucionet bazuar në gjetjet e Raport-Analizës së situatës mbi viktimat e krimit në Shqipëri. |
| 7. | 20.06.2023  | Takim i tretë konsultativ i organizuar pranë Tirana International Hotel, me mbështetjen e projektit JUSTAL, ku morën pjesë përfaqësues të Sekretariatit Teknik të Ministrisë së Drejtësisë dhe ekspertë të cilët kanë asistuar Ministrinë e Drejtësisë për hartimin e strategjisë. Takimi u zhvillua në kuadër të hartimit të SNMVK 2024-2030, në formën e një w*orkshop*-i, ku u konsultuan, u vlerësuan dhe u parashikuan masa dhe aktivitete të propozuara nga institucionet bazuar në gjetjet e Raport-Analizës së situatës mbi viktimat e krimit në Shqipëri. |
| 8. | 27.06.2023 | Takim i katërt konsultativ i organizuar pranë Tirana International Hotel, me mbështetjen e projektit JUSTAL, ku morën pjesë përfaqësues të Sekretariatit Teknik të Ministrisë së Drejtësisë dhe ekspertë të cilët kanë asistuar Ministrinë e Drejtësisë për hartimin e strategjisë. Takimi u zhvillua në kuadër të hartimit të SNMVK 2024-2030, në formën e një *workshop*-i, ku u konsultuan, u vlerësuan dhe u parashikuan masa dhe aktivitete të propozuara nga institucionet bazuar në gjetjet e Raport-Analizës së situatës mbi viktimat e krimit në Shqipëri. |

Ky projekt akt i dërgohet për mendim:

Agjencisë Shtetërore për Programimin Strategjik dhe Kordinimit të Ndihmës, Ministrisë së Brendshme, Ministrisë së Financave dhe Ekonomisë, Ministrisë së Shëndetësisë dhe Mbrojtjes Sociale, Ministrisë së Arsimit dhe Sportit, Ministrisë së Shtetit për Rininë dhe Fëmijët, Ministrisë për Evropën dhe Punët e Jashtme, Akademisë së Sigurisë, Agjencisë Kombëtare të Shoqërisë së Informacionit, Institutit të Statistikave të R.Sh, Drejtorisë së Përgjithshme të Përmbarimit, Drejtorisë së Përgjithshme të Burgjeve, Drejtorisë së Përgjithshme të Policisë së Shtetit, Drejtorisë së Përgjithshme të Shërbimit të Provës, Drejtorisë së Ndihmës Juridike Falas, Institutit të Mjekësisë Ligjore, Agjencisë Shtetërore për të Drejtat dhe Mbrojtjen e Fëmijës, Agjencisë për Mbështetjen e Vetëqeverisjes Vendore, Shërbimit Social Shtetëror, Agjencisë së Administrimit të Pasurive të Sekuestruara dhe Konfiskuara.

Për institucionet e pavarura, ky projekt akt parashikohet t’i dërgohet për mendim Këshillit të Lartë Gjyqësor, Këshillit të Lartë të Prokurorisë, Shkollës së Magjistraturës, Prokurorisë së Përgjithshme, Strukturës së Posaçme Kundër Krimit të Organizuar dhe Korrupsionit, Avokatit të Popullit, Komisionerit për Mbrojtjen nga Diskriminimi, Komisionerit për të Drejtën e Informimit dhe Mbrojtjen e të Dhënave Personale, Autoritetit të Medias Audiovizive, Dhomës së Avokatisë së Shqipërisë, Dhomës Kombëtare të Ndërmjetësve, Dhomës e Tregtisë dhe Industrisë Tiranë, Urdhrit të Psikologut, Urdhrit të Punonjësit Social, Njësitë e vetëqeverisjes vendore dhe organizatat e shoqërisë civile me fokus mbështetjen dhe mbrojtjen e viktimave ose që përfaqësojnë viktimat.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Në këtë kapitull të strategjisë paraqitet shpërndarja e kostove treguese dhe burimet financiare për financimin e aktiviteteve të Planit të veprimit për zbatimin e Strategjisë Ndërsektoriale për Mbrojtjen e Viktimave të Krimit 2024-2030. Kostimi i Strategjisë u realizua mbështetur në metodologjinë dhe praktikën e planifikimit buxhetor, ndërsa vlerësimi i kostove indikative është mbështetur gjithashtu në objektivat dhe treguesit e përcaktuar për arritjen e tyre, si dhe në masat, aktivitetet dhe produktet e identifikuara për secilin aktivitet. Përllogaritjet buxhetore janë bërë duke përdorur instrumentin e rekomanduar nga IPSIS, të përshtatur sipas udhëzimeve përkatëse.

Procesi i kostimit u mbëshetet gjithashtu në konsultimin me Programin Buxhetor Afatmesëm 2023-2025 (faza e III), në konsultimet me të gjitha institucionet përgjegjëse për zbatimin e planit të veprimit, si dhe në kostot historike nga zbatimi i strategjive të ngjashme. Në disa raste janë marrë në konsideratë dhe kostot e produkteve të PBA-së ose projekte të ngjajshme.

Plani i veprimit për zbatimin e kësaj strategjie shoqërohet me një kostim analitik të secilës masë, i mbështetur në një detajim të hollësishëm të shpenzimeve për çdo aktivitet. Gjatë procesit të kostimit janë identifikuar shpenzimet për secilin aktivitet dhe ato janë klasifikuar në kategori shpenzuese të paracaktuara, sipas formatit IPSIS mbi metodologjinë e kostimit. Për kategori të caktuara shpenzimesh si pagat, shpenzimet e trajnimit, seminaret, shpenzimet e udhëtimeve, shpenzimet e ekspertëve dhe disa kategori pajisjesh janë përdorur kostot standarde të përcaktuara në metodologjinë e kostimit. Përllogaritja e kostove është bërë sipas viteve financiare.

Kostoja e përgjithshme e përllogaritur për zbatimin e planit të veprimit për zbatimin e e Strategjisë Ndërsektoriale për Mbrojtjen e Viktimave të Krimit 2024-2030 është rreth 1.9 miliardë Lekë, ose rreth 17.9 milionë Euro. Kursi mesatar për referencë është përllogaritur me 110 lekë për 1 euro.

Tabela e mëposhtme, pasqyron kostot indikative, burimet e financimit dhe hendekun financiar përgjatë 7 viteve të zbatimit të Planit të veprimit 2024 - 2030.



*Tabela: Kostot indikative të SNMVK 2024 - 2030*

Për periudhën afatmesme 2024-2026, kostoja është vlerësuar rreth 581.2 milionë lekë, të cilat janë planifikuar në buxhetin vjetor dhe Programin Buxhetor Afatmesëm 2023-2025, të institucioneve përgjegjëse për realizimin e masave

Për periudhën 2027-2030, kostoja indikative për zbatimin e Strategjisë është rreth 1.1 miliardë lekë. Për këtë periudhë është supozuar që për aktivitete të caktuara në Planin e Veprimit do të jenë në dispozicion fondet nga Buxheti i Shtetit për shpenzime korente dhe investime.

Hendeku financiar për të gjithë periudhën 2024-2030 është 360.5 milionë lekë ose 18.3% e kostove indikative. Për periudhën 2024-2026, buxheti i shtetit pritet të financojë 28.9% të kostove indikative totale të zbatimit të planit, ndërsa 52.2% janë shpenzimet e planifikuara për periudhën 2027-2030.

**PROPOZUESI**

**ULSI MANJA**

**MINISTËR**

Konfirmoi: Z. Ismail Shehu, Sekretari i Përgjithshëm

Miratoi: Z.Besmir Beja

Znj. Elona Hoxha

 Znj. Nertila Kaja

Konceptoi: Znj. Esmeralda Shahini

2k/ datë / /2023